Zajac, Pavol, poslanec NR SR (2014-06-06):
Vážený pán predseda, vážení kolegovia, kolegyne, predkladaný návrh zákona nie je svojím rozsahom veľký, ale podľa môjho názoru, aj názoru odborníkov má veľký dosah na obyvateľov Slovenska. Pokúsim sa to stručne vysvetliť. Dámy a páni, do konca roku 2011 mohli byť na Slovensku sankcionovaní vodiči motorových vozidiel bez platnej STK alebo emisnej kontroly len vtedy, keď ich zastavili príslušníci Policajného zboru. Toto ustanovenie a právomoc pre príslušníkov Policajného zboru pokračuje aj naďalej. Aj dnes môžu policajti pri cestnej kontrole si vyžiadať doklad o absolvovaní STK alebo emisnej kontroly a ak takéto vozidlo nemá platnú STK alebo emisnú kontrolu, môžu udeliť pokutu, podľa mojich informácií, až do výšky 100 eur. Mimochodom je také pomerne úsmevné, poznám niekoľkých kolegov poslancov Národnej rady, ktorí takúto pokutu dostali. Pri svojej zaneprázdnenosti zabudli, že im skončila STK a dostali pokutu, keď ich kontrolovali policajti. Ale od roku 2012, to znamená už rok a pol platí na Slovensku zákon, ktorý sme prijali ako implementáciu nariadenia Európskej komisie, na základe ktorého aj dnes okresné úrady, odbory dopravy môžu a majú udeliť pokutu vo výške 166 eur, ak vozidlo nemá platnú STK a ďalších 166 eur za to, že nemá platnú emisnú kontrolu. Hovorím to preto, lebo väčšina vodičov, teda väčšina majiteľov áut chodí na pravidelnú kontrolu STK a emisnú kontrolu súbežne naraz. To znamená, ak niektoré vozidlo nemá platnú STK, vo väčšine prípadov nemal platnú ani emisnú kontrolu, to znamená, takémuto majiteľovi vozidla dneska hrozí pokuta dvakrát 166 eur, to znamená vo výške 332 eur. Nie je to malá čiastka a hlavne pre sociálnu skupinu napríklad dôchodcov by som povedal, že jedná sa pre nich až astronomickú čiastku. Ako sa to deje? Dopravné úrady sú cez informačný systém prepojené na centrálnu evidenciu staníc technickej kontroly a oni tieto údaje dneska majú. Dámy a páni, na Slovensku máme dnes, podľa informácií ministerstva dopravy, 150-tisíc automobilov bez platnej STK a bez platnej emisnej kontroly. Dnes na Slovensku môže 150-tisíc majiteľov áut dostať pokutu od dopravného úradu vo výške 166, niekedy aj dvojnásobku 166 eur. A to vozidlo nemusí byť prevádzkované, môže byť dlhodobo odparkované v garáži alebo v stodole, môže sa jednať o nejakého veterána, ktorý majiteľ používa raz za rok alebo nejaký poľnohospodársky traktor, alebo prívesný vozík. Aj prívesný vozík musí mať platnú STK. Takýto majiteľ ho má niekde odparkovaný. Používa ho takisto raz – dvakrát v roku. Neuvedomí si, že mu skončila STK a príde mu pokuta od dopravného úradu. Dámy a páni, nie je to teória. Nie je to teória. Ja som si vyžiadal od niektorých dopravných úradov v krajských mestách, aby mi poslali štatistiku, koľko takýchto pokút, (kýchnutie v sále) na zdravie, koľko takýchto pokút udelili. Tak mám tu údaj z Bratislavského kraja. Pre vašu informáciu, aby som dlho nehovoril, poviem údaj za minulý rok. Bolo udelených 550 pokút za technickú kontrolu a 641 pokút za emisnú kontrolu. Prvá vo výške 91 300 eur, druhá vo výške 106 406 eur. Napríklad v Košiciach v minulom roku 290 pokút vo výške skoro 50 000 a 256 pokút vo výške 42 000 eur. Takto by som mohol pokračovať, v Prešove 178 pokút. Ako to, niekto by sa mohol zamyslieť nad tým, sú tu pokuty teda v množstve 500, 400, keď máme 150-tisíc takýchto majiteľov? Nuž naše dopravné úrady hlavne v okresných mestách, na okresných úradoch sú relatívne poddimenzované personálne a pri tej kapacite ľudí, ktorá tam je, tieto okresné úrady nestíhajú túto povinnosť si náležite vykonávať, čo je na druhej strane pre občanov dobré, lebo ak by dneska dopravné úrady poslali 150-tisícom majiteľom áut pokuty, tak na jednej strane by sa štátny rozpočet, pán minister financií Kažimír asi potešil, podľa môjho prepočtu len pri jednej pokute pri 150-tisícoch automobilov sa jedná o čiastku skoro 25 miliónov eur. Ale dopravné úrady to kapacitne nestíhajú. Krajské dopravné úrady, teda oni dneska nie sú krajské dopravné úrady, ale odbory dopravy na okresnom úrade v sídle kraja, takéto pokuty už dneska udeľujú. Veľakrát sa jedná o majiteľov áut, ktorí sú napríklad v zahraničí, alebo nechávajú si túto technickú kontrolu na poslednú chvíľu, ako to už na Slovensku býva zvykom, potom na to zabudnú, alebo ten automobil alebo prívesný vozík používajú tak málo, že si neuvedomia, že už tá lehota uplynula. Písali mi ľudia, ktorí sú v zahraničí, písali mi ľudia, ktorí majú pokazený automobil a nemajú ako sa dostaviť na stanicu technickej kontroly a s pokazeným automobilom by pravdepodobne ani neprešli cez túto technickú kontrolu. Ale dneska im hrozí pokuta bez toho, aby boli na to upozornení. A preto v navrhovanej novele zákona chceme dať možnosť týmto majiteľom, aby tak, ako napríklad pri poisťovniach alebo pri telefónnych operátoroch, ak zabudnete zaplatiť poistku alebo faktúru, úhradu za telefón, tak nepríde vám okamžite pokuta, ale najprv vás na to upozornia. Preto považujem za korektné, aby dopravný úrad, ak teda už sa chystá podľa databázy udeliť takúto pokutu, aby dal šancu tomuto majiteľovi a poslal mu upomienku, upomienku a upozornil ho na to, že nemá platnú STK, hrozí vám pokuta a máte 30 dní na to, aby ste si túto STK, emisnú kontrolu dali do poriadku, informovali o tom dopravný úrad. Mimochodom, ani ten informačný systém, na ktorý sú napojené dopravné úrady, nie je dokonalý a naozaj sa tam objavujú aj automobily, ktoré už sú odhlásené, alebo aj automobily, ktoré majú platné STK. Takýto majiteľ sa obráti na dopravný úrad a informuje ho o skutočnom stave. Rozprával som sa aj s pracovníkmi na dopravnom úrade, im je samým nepríjemné začať takéto správne konanie. Pretože, keď začnú správne konanie ohľadom pokuty za neplatnú STK a emisné kontroly, tak to správne konanie nemajú šancu inak ako ukončiť ako tým, že uložia pokutu a následne ju vymáhajú cez exekútorov. A naozaj máme veľkú skupinu občanov, obyvateľov na Slovensku, napríklad dôchodcov, pre ktorých takáto pokuta je likvidačná. Preto chceme dať šancu aj tomu dopravnému úradu – upozorni na to majiteľa. V súvislosti s tým, keď sme predložili túto novelu zákona, odrazu sa v médiách začali objavovať informácie, že ministerstvo dopravy chystá informačný systém, ktorý bude upozorňovať majiteľov automobilov cez esemesky, že im končí platnosť STK alebo emisnej kontroly. Dámy a páni, tento informačný systém bude vo výške 35 miliónov eur a mal by byť spustený, podľa slov hovorcu ministerstva dopravy, na konci roku 2015. To znamená, niekedy od roku 2016 by mal začať platiť. Ja sa pýtam, odkiaľ do tohto informačného systému zoberú tú databázu telefónnych čísel na majiteľov áut. Pretože pre vašu informáciu dneska prevádzkovatelia STK-čiek, seriózne väčšie firmy, ktoré tých STK-čiek, niektoré sú aj nadnárodné, majú viacej, už dneska svojich majiteľov, ak im poskytnú telefónne číslo, už dneska im to zadarmo, túto službu robia. Načo tu štát ide míňať 35 miliónov eur na niečo, čo už dneska funguje a ako štát chce prísť ku tým telefónnym číslam majiteľov áut? Už nebudem vôbec rozvádzať, že ľudia aj menia telefóny a bude to z môjho pohľadu ťažko overiteľné, či ten majiteľ vozidla dostal tú esemesku alebo nedostal tú esemesku. Takže na jednej strane si myslím, že tá služba je dobrá, ale na druhej strane za 35 miliónov eur sa mi zdá príliš drahá, keď dneska to firmy už robia. Pre vašu informáciu, veľké seriózne firmy, ktoré majú STK-čky, ktoré to robia, získajú, a teraz ma dobre počúvajte, ani nie od jedného percenta majiteľov áut, ktoré prídu na STK-čku, telefónne číslo. Ľudia neradi dávajú svoje telefónne číslo. Nechcú, boja sa. Štát, ak chce naplniť tento informačný systém, podľa mňa narazí aj na zákon o ochrane osobných informácií, ale ak by to aspoň nebolo za takú čiastku, tak by sa s tým dalo súhlasiť. Ale aj tak môže dopravný úrad, či niekto dostane esemesku alebo nedostane esemesku, čo sa bude dať ťažko overiť, túto pokutu môže udeliť dopravný úrad aj do budúcnosti. Preto chceme predísť tomu, chceme upozorniť týchto majiteľov, že nemajú platnú STK a emisnú kontrolu. Dámy a páni, stretol som sa aj s názorom, či vôbec dopravné úrady by mali dávať pokuty za neplatnú STK a emisné kontroly, či je to vôbec správne, či sa nevrátiť ku tomu systému, ktorý tu bol do konca roku 2011, či by len policajti, ak teda pristihnú takého majiteľa na ceste s takýmto automobilom, či len oni by nemali dávať pokuty. Je to veľmi vážna vec. Naozaj, technický stav vozidiel na cestách je veľmi vážna vec. Automobil je najčastejšou vražednou zbraňou na Slovensku. A jeho technický stav aký má vplyv na nehodovosť? Pri tejto problematike aj tieto záležitosti sme si naštudovali a podľa informácií nášho ministerstva vnútra, tak vplyv technického stavu na príčiny závažnej dopravnej nehody, podľa informácií nášho ministerstva vnútra, sa jedná len o 0,44 % prípadov. Človek by povedal, technický stav vozidiel na závažné nehody nemá ani vplyv, ale pozreli sme sa na štatistiku v Nemecku. Dámy a páni, v Nemecku, podľa ich štatistík, až 10 % závažných dopravných nehôd spôsobia automobily pre zlý technický stav. Samozrejme je asi veľký rozdiel v metodike toho, čo je počítané za závažný technický, teda za príčinu toho, že sa stane tá dopravná nehoda a naozaj kvalifikovaný odhad odborníkov hovorí, že zhruba je to aj na Slovensku 6 % závažných dopravných nehôd, ktoré sa stane pre zlý technický stav. Tým pádom chcem povedať, technický stav je veľmi dôležitý na cestách. Netreba to brať na ľahkú váhu a naozaj, polícia Slovenskej republiky plní aj iné úlohy, ako to, aby kontrolovala autá, či majú platnú alebo nemajú platnú STK-čku a emisné kontroly. Preto systém sankcií považujem za správny. Môžeme debatovať a v druhom čítaní si viem predstaviť debatovať o tom, či by sa pokuta 166 eur za STK-čku a ďalšie a za emisné kontroly nemala rozčleniť podľa toho, ako dlho nemá platnú STK-čku alebo emisnú kontrolu príslušné vozidlo. Naozaj, v médiách bol uvedený príklad, samozrejme bol trošku pritiahnutý za vlasy, že budete jeden deň ako nemať platnú STK-čku a emisnej kontroly a už vám príde pokuta z dopravného úradu. Samozrejme je to veľmi extrémny príklad, ktorý sa pravdepodobne nestáva na Slovensku. Ja mám informácie, že dopravné úrady postupujú podľa toho, ktoré vozidlá majú ako už veľmi dlho neplatnú STK alebo emisnú kontrolu, ale nie je to nikde nariadené v zákone. Stošesťdesiatšesť eur či jeden deň alebo päť rokov, 166 eur, či je to dôchodca, ktorý vlastní prívesný vozík a má ho v garáži a nevyjde s ním vonku a takú istú pokutu 166 eur majiteľ, biznismen, ktorý má niekoľko miliónové príjmy. Nepovažujem to za správne. Dalo by sa to rozčleniť, ale som opozičný politik a preto najprv navrhujem riešenie vo forme toho, aby boli občania upozornení od dopravného úradu a dopravný úrad až následne po tridsiatich dňoch by pristúpil ku takejto sankcii. Náš návrh zákona sa stretol v odbornej verejnosti s kladným prijatím a viacerí odborníci, ktorí sa venujú problematike bezpečnosti v cestnej premávke, sa vyjadrili kladne a preto by som veľmi rád chcel poprosiť aj vás, s dôrazom na poslancov vládneho SMER-u, aby ste podporili tento návrh zákona. Ďakujem za pozornosť.